
Община Ямбол отново 

кани публиката на ЛЯТНО КИНО със София Филм Фест в ЯМБОЛ 

за ШЕСТА поредна година

ГРАДСКИ ПАРК 

Спортен комплекс „Георги Дражев”
Всяка СЪБОТА от 29 юни до 31 август
ЯМБОЛ е град, в който обичаме да се завръщаме – всяка година той е една от специалните дестинация, в които КИНОТО на открито в летните вечери се превърна в традиция. София Филм Фест, съвместно с Община Ямбол, предлага на жителите и гостите на града възможност за среща с едни от най-важните филми на последните няколко години на открито – в Градския парк – спортен комплекс „Георги Дражев”. 
Десет поредни СЪБОТИ, от края на юни до края на август, ДЕСЕТ филма! Начало – след залез слънце!
Входът е  С В О Б О Д Е Н !
* 
Стартът на програмата е на 29 юни от 21:00 часа с българския филм „СНИМКА с ЮКИ“ на режисьора Лъчезар Аврамов. В творбата участват Руши Видинлиев, японската актриса Кики Сугино, българинът, „завладял“ Холивуд – Димитър Маринов, както и легендарният наш боксьор Севдалин Тодоров. Българин и японка се срещат в Канада, където и двамата водят имигрантски живот, и се женят. Те искат да имат дете и пристигат в България, за да започнат инвитро процедури, но един трагичен инцидент променя плановете им и вече нищо не може да бъде същото…

* 
Вторият филм в програмата ще бъде представен на 6 юли от 21:00 часа – това е творбата на Аличе Рорвахер „ЩАСТЛИВИЯ ЛАЗАРО“, удостоена с награда за най-добър сценарий от Кан ’18 и още десетки отличия в цял свят. „Щастливия Лазаро“ е разказ за срещата между един млад селянин с добро сърце и Танкреди – млад благородник с безумно богато въображение. Когато Танкреди моли Лазаро за помощ в организирането на собственото му отвличане, между двамата се създава здрава връзка. Селското момче попада за първи път в големия град и прилича на фрагмент от миналото, загубен в модерния свят… 
* 
На 13 юли, отново в 21:00 часа, започва прожекцията на „КАПЕРНАУМ“ – филма на ливанската режисьорка Надин Лабаки, носител на наградата на журито от Кан ’18, номиниран за най-добър чуждоезичен филм за наградите „Оскар“ и „Златен Глобус“. „Капернаум“ разказва за живота на 12-годишния Зейн, който решава да съди родителите си за това, че са го създали и са го оставили на този свят, при положение че не могат да се грижат за него, дори не могат да му дадат любов. Битката на това наранено момче, чиито родители не са се справили със задачата си, отеква като писък на всички пренебрегвани от системата. Това е универсално обвинение, видяно през едни честни очи.“ Надин Лабаки
* 
20 юли, от 21:00 часа е съботната вечер, в която представяме един от претендентите за престижната „Златна Палма“ от Кан ’18 – най-новата творба на Нури Билге Джейлан „ДИВАТА КРУША“, на който България е една от държавите копродуценти. Премиерата му беше в конкурсната програма на Кан, където специалисти и публика го посрещнаха с овации. Филмът разказва историята на младия Синан, страстно влюбен в литературата, чиято мечта е да стане писател. След завръщането си в своя роден град в Анадола, той се опитва да намери средства, с които да издаде своята книга, но е преследван от различни проблеми, включително и дълговете на баща му… Съдбата често си играе с хората и обича да поднася изненади…
* 
Отново в събота, 27 юли, филмовата вечер предлага среща със стоплящия сърцата хит от Кан ’18 и носител на „Златна Палма“ – „ДЖЕБЧИИ“ на японския киномайстор Хирокадзу Корееда. След една от „специалните“ си акции из магазините, Осаму и неговият син откриват малко момиченце, зъзнещо в студа. Първоначално жената на Осаму отказва да приюти момиченцето, но се съгласява да се грижи за малката, след като разбира с какви трудности се сблъсква ежедневно. Въпреки че семейството е бедно и едва изкарва пари за прехраната си чрез дребни кражби, то е щастливо заедно, докато един неочакван инцидент не разкрива тайни, които ще подложат на изпитание семейните връзки...
* 
С прожекцията на 3 август, начален час 21:00, продължаваме срещите с класиката в киното – филмът е „ЗА КОРОНАТА И СТРАНАТА“ на британския режисьор Джон Бурман. През 1943 Бил Рохан е на 9 години, изключително щастлив, че заблудена бомба на Луфтвафе е унищожила училището му, но и тъжен, защото по-голямата му сестра, бременна от канадски войник, ще емигрира в Новия свят. През 1952 Бил е на 18 и прекарва дните си в крайречния дом на семейството си, очаквайки призовка за 2-годишна казарма. Сутрините на Бил преминават в плуване и копнежи по красивото момиче, което всеки ден, по едно и също време, кара колело покрай реката. Идилията е разбита от суровата реалност на казармата, където Бил се запознава с шегаджията Пърси. Двамата замислят план да съсипят мъчителя си, старши сержант Брадли. Бил и Пърси са съперници, но военната подготовка им помага да изградят доверие и приятелство. Бил се влюбва в неподходящо момиче, а междувременно твърдоглавият Пърси си губи ума по сестрата на Бил, която се е върнала от Канада, оставяйки мъжа си и двете си деца...
* 
Седмият филм в програмата ще бъде представен на 10 август от 20:30 часа – това е творбата на Ануп Сингх „ПЕСЕНТА НА СКОРПИОНИТЕ“. Главните роли в нея са поверени на уникалния индийски актьор Ирфан Хан и нежната иранка Голшифте Фарахани. Според древна легенда ужилването от скорпион от дълбоката пустиня на Джайсалмер, Раджастан, убива човек до 24 часа. Отровата на скорпиона вкарва трескава мелодия в тялото на жертвата. Единственото спасение е да се открие изкусен певец, който може да разчете мелодията в пулса на ужиления и да изпее песен, която да подейства като противоотрова.
„Структурата на филма е като музиката на пустинната цивилизация в Раджастан. Както музиката постоянно предлага реалност, която е много по-голяма от онова, което виждаме, филмът е съставен от дребни детайли, близки планове на пясък и лица, дърво и красиви тела, лута се между сенки и приглушени светлини и цветове, които изведнъж се превръщат в монументален, непредсказуем пейзаж на злото и непредвидимостта; един пейзаж, задаващ важния въпрос: Какво е притежанието и какво е любовта? Какво ще изберем, ако наистина искаме да разберем какво ни прави хора: отмъщението или съчувствието?“ Ануп Сингх
* 
На 17 август, отново в 20:30 часа, започва прожекцията на „ЛУНАТА НА ЮПИТЕР“ на унгарския режисьор Корнел Мундруцо. Любимец на публиката и специалистите от Кан в последното десетилетие, режисьорът споделя пред Cineuropa.org: „Когато бях на 14 години, четох книга със заглавие „Летящото момче“. Исках да създам такава история, която кара хората да си задават въпроса: „Трябва ли да вярвам на онова, което виждам? Или не трябва?“. Отидох в бежански лагер преди четири години и доста се развълнувах. Три седмици снимах там. Проблемът е особено сложен, но на мен всичко ми изглеждаше твърде жестоко, сякаш срещу мен имаше огледало, което отразяваше въпроса: „Какво можем да имаме и какво не?“. Постепенно тези два елемента се превърнаха в една идея... „Какво ще стане, ако един бежанец може да лети?“
Млад имигрант е прострелян, докато преминава нелегално границата. Ужасен и шокиран, раненият Ариан придобива дарбата да левитира. Хвърлен е в бежански лагер, но е изкаран от доктор Габор Стерн. Вдъхновен от изключителните сили на Ариан, Стерн започва да вярва в един свят, където чудесата могат да бъдат търгувани за дребни суми...

* 
24 август, от 20:30 часа е моментът, в който ще срещнем публиката с един от разтърсващите филми на Фатих Акин – „БЕЗ МИЛОСТ“, получил признанието на международната преса в Холивуд с наградата „Златен Глобус“ ’18 за чуждоезичен филм, а изпълнителката на главната роля Даян Крюгер беше удостоена с престижната награда за най-добра женска роля на фестивала в Кан ’18. „Без милост“ е трилър, който се опитва да разкаже философска история по интересен начин“, казва Фатих Акин за своя филм.
Татуираната Катя, съпругът ѝ Нури, който е от кюрдско-германски произход и е бивш затворник, и синът им Роко, който свири на цигулка, са прекрасно семейство. Затова когато се сблъскват с трагедия, вследствие на неонацистка атака, шокът е още по-силен. Катя остава сама в своята тъга, постоянно разпитвана от властите и близките си. Лутайки се между мъчителните моменти на самоунищожение и постоянното желание да отмъсти за смъртта на семейството си, любовта на Катя към Нури и Роко никога не избледнява, както и болката ѝ… 
* 
На 31 август, с последната съботна прожекция с начален час 20:00, слагаме край на „София Филм Фест в ЯМБОЛ“ за 2019 година – програмата ни приключва с „ФЕНИКС“ на Кристиан Пецолд. Водеща фигура в новото немско кино, режисьорът е създал репутацията си с изчистено, визуално грабващо творчество и истории, които преливат от параноя и безпокойство. Оцелялата след концентрационен лагер Нели Ленц е обезобразена и се подлага на пластични операции, за да заличи белезите си. Тя постепенно се завръща към нормалния живот в Берлин след края на Втората световна война и игнорирайки предупрежденията на приятелите си, решава да намери Джони – съпруга си, който може би я е предал на нацистите. Скрита зад ново лице и отчаяно издирваща някогашната си любов и стария си начин живот, Нели не разкрива самоличността си пред Джони, след като той не я разпознава. Така тя позволява да бъде въвлечена в обезпокоителна схема… Главната актриса във Феникс и муза на Пецолд Нина Хос прави впечатляващата роля на жена, която се опитва да запази достойнството си в трудни обстоятелства и не успява да примири любовта със схващането за справедливост. Режисьорът и Хос създават една силно затрогваща творба за дълбоките последици от предателството.
* * * 

Организатори на събитието са Арт Фест/София Филм Фест и Община ЯМБОЛ, с подкрепата на Националния Филмов Център и веригата киносалони Europa Cinemas.
„София Филм Фест в Ямбол” е част от проекта „Операция КИНО”, който екипът на Арт Фест разработва и реализира от 2010 година. Той включва международния кинофестивал „София Филм Фест” с издания в София, Бургас и Пловдив, регионалните издания „СФФ на път” – в над 20 града в България, както и младежкото издание на фестивала – „СФФ за учащи”.

Спортен комплекс „Георги Дражев”!

